CELEX: 32018D0232
Language: mt
Date: 2018-02-15 00:00:00
Title: Deċiżjoni ta' Implimentazzjoni tal-Kummissjoni (UE) 2018/232 tal-15 ta' Frar 2018 dwar l-estensjoni tal-azzjoni li ħa l-Belġju dwar it-tqegħid fis-suq u l-użu tal-prodotti bijoċidali VectoMax G u Aqua-K-Othrine bi qbil mal-Artikolu 55(1) tar-Regolament (UE) Nru 528/2012 tal-Parlament Ewropew u tal-Kunsill (notifikata bid-dokument C(2018) 759)

17.2.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 45/31
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/232
   tal-15 ta' Frar 2018
   dwar l-estensjoni tal-azzjoni li ħa l-Belġju dwar it-tqegħid fis-suq u l-użu tal-prodotti bijoċidali VectoMax G u Aqua-K-Othrine bi qbil mal-Artikolu 55(1) tar-Regolament (UE) Nru 528/2012 tal-Parlament Ewropew u tal-Kunsill
   
      
         (notifikata bid-dokument C(2018) 759)
      
   
   (It-testi bl-Olandiż u bil-Franċiż biss huma awtentiċi)
   IL-KUMMISSJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta' Mejju 2012 dwar it-tqegħid fis-suq u l-użu tal-prodotti bijoċidali (1), u b'mod partikolari t-tielet sottoparagrafu tal-Artikolu 55(1) tiegħu,
   Billi:
   
               (1)
            
            
               Fit-3 ta' Mejju 2017, il-Belġju adotta deċiżjoni bi qbil mal-ewwel sottoparagrafu tal-Artikolu 55(1) tar-Regolament (UE) Nru 528/2012 biex sal-31 ta' Ottubru 2017 jippermetti t-tqegħid fis-suq u l-użu fir-Reġjun Fjamming tal-prodotti bijoċidali VectoMax G u Aqua-K-Othrin għall-kontroll tal-larvi u tal-adulti tan-nemus eżotiku invażiv (tal-ġeneru Aedes, minn hawn 'il quddiem imsejjaħ “nemus”) u ta' kull popolazzjoni ġdida li tinsab fir-Reġjun Fjamming fil-kuntest tal-proġett ta' monitoraġġ tan-nemus eżotiku tal-Belġju, imsejjaħ “MEMO” (“l-azzjoni”). Il-Belġju informa lill-Kummissjoni u lill-Istati Membri l-oħra mingħajr dewmien dwar din l-azzjoni u ta ġustifikazzjoni tagħha bi qbil mat-tieni paragrafu tal-Artikolu 55(1) ta' dak ir-Regolament.
            
         
               (2)
            
            
               Il-VectoMax G fih il-Bacillus thuringiensis subsp. israelensis tas-serotip H14, razza AM65-52 u l-Bacillus sphaericus subsp. 2362, tar-razza ABTS-1743 (minn hawn 'il quddiem imsemmijin rispettivament “Bacillus thuringiensis israelensis” u “Bacillus sphaericus”) bħala sustanzi attivi u l-Aqua-K-Othrine fih id-deltametrina bħala sustanza attiva, kollha biex jintużaw fi prodotti tat-tip 18 kif iddefinit fl-Anness V tar-Regolament (UE) Nru 528/2012. Skont l-informazzjoni li ngħatat mill-Belġju, l-azzjoni kienet meħtieġa għall-protezzjoni tas-saħħa pubblika billi dawk in-nemus, li nstabu f'żewġ postijiet fil-Provinċja ta' Fjandri tal-Lvant, jistgħu ikunu vetturi ta' mard bħad-dengue u ċ-chikungunya, u t-tifrix possibbli ta' dawn għandu jitwaqqaf kemm jista' jkun u malajr kemm jista' jkun.
            
         
               (3)
            
            
               Fis-27 ta' Settembru 2017, il-Kummissjoni rċeviet talba motivata mingħand il-Belġju biex jestendi l-azzjoni, skont it-tielet sottoparagrafu tal-Artikolu 55(1) tar-Regolament (UE) Nru 528/2012. It-talba motivata saret minħabba t-tħassib li tqajjem dwar it-theddida għas-saħħa pubblika li jikkawża n-nemus. Billi l-kampanja kontra l-popolazzjonijiet tan-nemus identifikati fil-Belġju għadha ma spiċċatx, u billi l-proġett ta' monitoraġġ MEMO għadu għaddej, il-prodotti msemmijin hawn fuq huma meħtieġa għall-kontroll tal-popolazzjonijiet identifikati u ta' kull popolazzjoni ġdida ta' nemus li tista' tinstab fir-Reġjun Fjamming, minħabba li ma hemmx prodotti alternattivi xierqa fil-Belġju.
            
         
               (4)
            
            
               Iċ-Ċentru Ewropew għall-Prevenzjoni u l-Kontroll tal-Mard jirrikonoxxi li n-nemus invażiv, fost ġeneri oħrajn dak tal-Aedes, infirex b'mod drammatiku madwar id-dinja, iffaċilitat b'mod partikolari mill-attivitajiet tal-bniedem, u għandu l-potenzjal li jsir theddida serja għas-saħħa.
            
         
               (5)
            
            
               Billi n-nuqqas ta' kontroll xieraq tan-nemus, li ma jistax jitrażżan b'mezzi oħrajn, jista' jwassal għal periklu għas-saħħa pubblika, jixraq li l-Belġju jingħata l-permess li jestendi l-azzjoni għal perjodu ta' mhux iktar minn 550 jum u b'ċerti kundizzjonijiet.
            
         
               (6)
            
            
               Il-miżuri previsti f'din id-Deċiżjoni huma bi qbil mal-opinjoni tal-Kumitat Permanenti dwar il-Prodotti Bijoċidali,
            
         ADOTTAT DIN ID-DEĊIŻJONI:
   Artikolu 1
   Il-Belġju jista' jestendi għal perjodu ta' mhux aktar minn 550 jum l-azzjoni li jitqiegħdu fis-suq u jintużaw il-prodotti bijoċidali VectoMax G u Aqua-K-Othrine bħala prodotti tat-tip 18 kif iddefinit fl-Anness V tar-Regolament (UE) Nru 528/2012 għall-kontroll tan-nemus vetturi, filwaqt li jiżgura li dawk il-prodotti jintużaw biss minn operaturi ċċertifikati u bis-sorveljanza tal-awtorità kompetenti.
   Artikolu 2
   Din id-Deċiżjoni hija indirizzata lir-Renju tal-Belġju.
   
      Magħmul fi Brussell, il-15 ta' Frar 2018.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 167, 27.6.2012, p. 1.